钦定古今图书集成/明伦汇编/官常典/第270卷 > 王洙
## 钦定古今图书集成/明伦汇编/官常典/第270卷 > 王洙

按《宋史》本传：“洙字原叔，应天宋城人。少聪悟博学，记
问过人。初举进士，与郭稹同保，人有告稹冒祖母禫，
主司欲脱洙连坐之法，召谓曰：‘不保可易也’。洙曰：‘保
之不愿易’。遂与稹俱罢。再举中甲科，补舒城县尉。坐
覆县民锺元杀妻不实，免官，后调富川县主簿。晏殊
留守南京，厚遇之，荐为府学教授，召为国子监说书”，
改直讲，校《史记》《汉书》，擢史馆检讨、同知太常礼院，为
天章阁侍讲，专读《宝训要言》于迩英阁。累迁太常博
士、同管勾国子监，预修《崇文总目》成，迁尚书工部员
外郎，修《国朝会要》，加直龙图阁、权同判太常寺。坐赴
进奏院赛神与女妓杂坐，为御史劾奏，黜知濠州，徙
襄州。会具卒叛，州郡皆恟恟。襄佐史请罢教阅士，不
听。又请毋给真兵，洙曰：“此正使人不安也。”命给库兵，
教阅如常日，人无敢哗者。徙徐州。时京东饥，朝廷议
塞商胡，赋楗薪输半而罢塞。洙命更其馀为谷粟，诱
愿输者以𫗦流民。因募其壮者为兵，得千馀人，盗贼
衰息。有司上其最，为京东第一。徙亳州，复为天章阁
侍讲、史馆检讨。帝将祀明堂，宋祁言：“明堂制度久不
讲，洙有礼学，愿得同具其仪。”诏还洙太常。再迁兵部
员外郎，命撰《大飨明堂记》。除史馆修撰，迁知制诰。诏
诸儒定雅乐，久未决。洙与胡瑗更造钟磬，而无形制
容受之别。皇祐五年，有事于南郊，劝上用新乐，既而
议者多非之，卒不复用。夏竦卒，赐谥文献。洙当草制，
封还其目曰：“臣下不当与僖祖同谥。”因言：“前有司谥
王溥为文献，章得象为文宪，字虽异而音同，皆当改于是太常更谥竦文庄，而溥、得象皆易谥。尝使契丹，
至靴淀，契丹令刘六符来伴宴，且言耶律防善画，向
持礼南朝，写圣容以归，欲持至馆中。洙曰：“此非瞻拜
之地也。”六符言恐未得其真，欲遣防再往传绘，洙力
拒之。尝言“天下田税不均，请用郭谘、孙琳《千步开方
法》颁州县以均其税。”贵妃张氏薨，治丧皇仪殿，追册
温成皇后。洙钩摭非礼，阴与内侍石全彬附会时事。
陈执中、刘沆在中书，喜其助己，擢洙为翰林学士。既
而温成即园立庙，且欲用乐，诏礼院议，礼官论未一。
洙令礼直官填印纸上议，请用乐，朝廷从其说。礼官
吴充鞫直乡，移文开封府，治礼直官擅发印纸罪，知
府蔡襄释不问。而谏官范镇疏“礼院议园陵前后不
一，请诘所以。”御史继论之不已，宰相意充等风言者
皆罢斥。既而洙以兄子尧臣参知政事，改侍读学士
兼侍讲学士，罢一学士，换二学士，且兼讲读，前此未
尝有也。是岁，京东、河北秋大稔，洙言：“近年边籴，增虚
价数倍，虽复稍延日月之期，而终偿以实钱及山泽
之物，以致三司财用之蹙。请借内藏库禁钱，乘时和
籴京东、河北之粟，以供边食，可以坐纾便籴之急。”又
言：“近时选谏官、御史，凡执政之臣尝所荐者，皆不与
选。且士之饬身励行，稍为大臣所知，反置而不用，甚
可惜也。”及得疾逾月，帝遣使问疾，“少间否，能起侍经
席乎？”时不能起矣。洙汎览传记，至图纬、方技、阴阳、五
行、算数、音律、诂训、篆隶之学，无所不通。及卒，赐谥曰
文。御史吴中复言官不得应谥，乃止。预修《集韵》《祖宗
故事》《三朝经武圣略》《乡兵制度》，著《易传》十卷，杂文千
有馀篇。